送子威兄鈐兵池陽
作者：曹勛
朝代：宋

paragraphs: 伊昔侍伯父，一官尉池陽。
時年方九齡，讀書未知方。
於今涉五紀，皤然鬚鬢霜。
茲喜伯兄官，鈐兵總戎行。
素風出韜畧，貔貅稟閎綱。
小試部勒勤，著鞭揚榮光。
青林脫幽籜，濃綠棲殘芳。
起予水雲心，尚拘朝市忙。
齊山上穹碧，九華儼珪璋。
紫巖楮敲冰，雲葉供展張。
清江霽遠目，帆檣下滄浪。
林泉作佳游，爲公發天藏。
伯父昔所臨，雲漢披天章。
琳琅戛鳴球，往往題僧坊。
何當切訪問，便與磨珉蒼。
庶於門戶間，能事歲月長。
仙舟涉初夏，浮家及清凉。
毫舉塵土境，海運圖南翔。
兄弟各垂白，語離熱中腸。
願言養浩然，時舉黄金觴。
因風託素鰭，訪我菰蒲鄉。